Amor Vittone ondergaan operasie ná fratsongelukAmor Vittone (Foto: Facebook) Die Afrikaanse sangeres, Amor Vittone, ondergaan Woensdag ŉ tweede operasie om die geskeurde ligamente in haar linkerbeen en haar gebreekte enkel te herstel. Vittone is Maandag na die hospitaal gehaas ná ŉ fratsongeluk op ŉ springmat tydens haar seun, Jordan (13), se verjaarsdagpartytjie. Die voorval het gebeur by Bounce, ŉ sentrum vol springmatte waar waaghalse spronge en toertjies uitgevoer kan word, in Johannesburg. Delyse Vittone, Amor se ma en bestuurder, het Woensdag op Facebook gesê hoewel die sangeres sterk voorkom, is sy in baie pyn. “Dankie vir al die Facebook- en WhatsApp-boodskappe en dankie dat julle Amor in jul gebede hou. Ons bid die operasie sal ŉ sukses wees,” het sy gesê. Amor, wat onlangs ook in die gewilde sepie 7de Laan te sien was, het vroeër aangekondig dat sy in April vanjaar as Doringrosie op die verhoog te sien gaan wees. Dit is onseker of sy betyds weer op die been sal wees.